ΓΡΑΠΤΗ ΕΡΩΤΗΣΗ E-0254/97 υποβολή: Carole Tongue (PSE) προς την Επιτροπή (7 Φεβρουαρίου 1997)

Θέμα: Μελέτη του VPRT σχετικά με τους περιορισμούς για τα κρατικά θεματικά κανάλια σύμφωνα με την κοινοτική νομοθεσία

Η Επιτροπή παρέλαβε μελέτη του καθηγητή Δρ. Christoph Engel, του Πανεπιστημίου του Osnabrόck, η οποία εκπονήθηκε κατ' εντολή του Verband Privater Rundfunk und Telekommunikation EV (VPRT), και η οποία καταλήγει στο ότι τα κρατικά θεματικά κανάλια «Phoenix» και «Kinderkanal» παραβαίνουν τις διατάξεις της κοινοτικής νομοθεσίας περί κρατικών ενισχύσεων, ανταγωνισμού και ελεύθερης κυκλοφορίας των υπηρεσιών.

Ποιά είναι η απάντηση της Επιτροπής στην ως άνω μελέτη υπό το πρίσμα της έκθεσης Tongue ((Έγγρ. Α4-243/96, EE C 320 της 28.10.1996, σελ. 180. )) περί δημόσιων τηλεοπτικών υπηρεσιών, η οποία εγκρίθηκε από το Ευρωπαϊκό Κοινοβούλιο στις 19 Σεπτεμβρίου 1996 και η οποία επιβεβαιώνει το θεμελιώδη ρόλο των δημόσιων τηλεοπτικών υπηρεσιών σε μια πολυκαναλική, ψηφιακή εποχή;

Απάντηση του κ. Monti εξ ονόματος της Επιτροπής (4 Απριλίου 1997)

Η Επιτροπή αποδίδει μεγάλη αξία στις αρετές ενός διττού συστήματος τηλεοπτικών υπηρεσιών που περιλαμβάνει δημόσιους και ιδιωτικούς τηλεοπτικούς φορείς. Η Επιτροπή είναι πεπεισμένη ότι η τεχνολογική και οικονομική εξέλιξη και ανάπτυξη της τηλεοπτικής αγοράς θα συνεχισθεί από ιδιωτικούς κυρίως τηλεοπτικούς φορείς. Οι δημόσιοι φορείς θα συνεχίσουν να συμβάλουν στην μελλοντική ανάπτυξη και θα είναι σε θέση να προσαρμόσουν το φάσμα των προγραμμάτων που προσφέρουν στις προτιμήσεις των θεατών. Η διαφοροποίηση των υπηρεσιών που προσφέρουν οι δημόσιοι τηλεοπτικοί φορείς συμπεριλαμβανομένων των θεματικών καναλιών, όπως ήδη κάνουν οι ιδιωτικοί σταθμοί αποτελεί λογική συνέπεια των στόχων των δημόσιων τηλεοπτικών φορέων. Άλλη συνέπεια θα είναι ενδεχομένως το γεγονός ότι οι δημόσιοι τηλεοπτικοί φορείς θα είναι όλο και περισσότερο σε θέση να εισπράττουν εισοδήματα από διαφημίσεις και άλλες εμπορικές δραστηριότητες.

Κατά την αξιολόγηση του ρόλου των δημόσιων τηλεοπτικών φορέων όπως τον περιγράφει η έκθεση Tongue πρέπει να ληφθούν υπόψη οι εξελίξεις αυτές και να εξετασθεί ο χαρακτήρας δημόσιας υπηρεσίας των υπηρεσιών που προσφέρουν οι δημόσιοι τηλεοπτικοί φορείς σε σχέση με τους ιδιωτικούς που σε ορισμένες περιπτώσεις προσφέρουν επίσης υπηρεσίες του ίδιου τύπου.

Είναι απαραίτητο να συζητηθεί το θέμα και μάλιστα οι συζητήσεις έχουν ήδη αρχίσει σε ορισμένα κράτη μέλη. Ο διάλογος θα βοηθήσει στην ανάπτυξη σχετικής πολιτικής από μέρους της Επιτροπής και των κρατών μελών στον τομέα των τηλεοπτικών υπηρεσιών καθώς και στην αξιολόγηση του χαρακτήρα κρατικής ενίσχυσης της δημόσιας χρηματοδότησης των δημόσιων τηλεοπτικών φορέων. Παράδειγμα της πολιτικής της Επιτροπής αποτελεί η περίπτωση της υποστήριξης από το δημόσιο του δημόσιου πορτογαλικού ραδιοτηλεοπτικού φορέα Radiotelevisao Portuguesa (RTP). Ανταποκρινόμενη σε καταγγελία, η Επιτροπή αποφάσισε, στις 2 Οκτωβρίου 1996, ότι η RTP συμμορφώνεται με ένα σαφές σύνολο διακεκριμένων, εξατομικευμένων και ποσοτικοποιούμενων υποχρεώσεων με χαρακτήρα δημόσιας υπηρεσίας. Η RTP εφαρμόζει ένα λογιστικό σύστημα για τον υπολογισμό του κόστους των υπηρεσιών αυτών, την απώλεια εισοδήματος από τις υποχρεώσεις παροχής προγραμμάτων με χαρακτήρα δημόσιας υπηρεσίας (όσον αφορά την ποιότητα, την ποικιλία και τα εκπαιδευτικά προγράμματα) και την απαραίτητη αμοιβή από το κράτος. Η Επιτροπή συνεπώς θεώρησε ότι η χρηματοδότηση από το δημόσιο δεν συνιστά κρατική ενίσχυση.

Παρότι η Επιτροπή εξέτασε την έκθεση προσεκτικά, δεν είχε την ευκαιρία να την λάβει υπόψη της στην εξέταση υποθέσεων δεδομένου ότι δεν έχει λάβει καμία επίσημη καταγγελία. Οι καταγγελίες πρέπει να εξετάζονται με βάση τα προαναφερθέντα συμπεριλαμβανομένων και των συμπερασμάτων που απορρέουν από την έκθεση Tongue. Επιπλέον η Επιτροπή θα πρέπει να λάβει υπόψη της ότι:

- τα κράτη μέλη είναι ελεύθερα να προσδιορίσουν την αποστολή δημόσιας υπηρεσίας των δημόσιων τηλεοπτικών φορέων τους,

- τα κράτη μέλη έχουν το δικαίωμα να αποφασίσουν τη δημόσια χρηματοδότηση για την αντιστάθμιση του κόστους των εν λόγω υποχρεώσεων με χαρακτήρα δημόσιας υπηρεσίας,

- η παροχή δημόσιας υπηρεσίας έχει ιδιαίτερη σημασία στον πολιτιστικό τομέα.